William Nygaard og Norsk PEN mener regjeringen slipper for billig unna i Snowden-saken.

Ytringsfrihet

– Tildelingen av årets Bjørnson-pris til Edward Snowden er en test på hvor uavhengig Norge er som nasjon, sier William Nygaard.

Det er nå gått tre uker siden Bjørnstjerne Bjørnson-Akademiet i Molde ga årets Bjørnson-pris til den amerikanske varsleren Edward Snowden. Fortsatt har ikke statsminister Erna Solberg eller justisminister Anders Anundsen svart på den formelle forespørselen fra akademiet om regjeringen vil la være å utlevere Snowden til USA hvis han kommer til Norge for å motta prisen til høsten.

Ytringsfrihetsorganisasjonen PEN mener regjeringen har sluppet for billig unna ved å bare vise til at Snowden må søke Utlendingsdirektoratet (UDI) om innreisetillatelse. William Nygaard mener det er på høy tid å kreve at regjeringen kommer på banen med en skikkelig begrunnelse.

– Vi må ha en samlet regjering og opposisjon på Stortinget som er villige til å ta verdimessige standpunkt som sikrer våre individuelle interesser. Hvis man ikke får en slik klar stillingtaken kan det lille landet Norge fort havne i samme situasjon som USA, med etterretningsorganisasjoner som bedriver massiv og ulovlig overvåking av borgerne utenfor demokratisk kontroll, sier Nygaard.

Snowden-striden • 1. juni delte Bjørnstjerne Bjørnson-Akademiet ut årets Bjørnson-pris til den amerikanske varsleren Edward Snowden. • Akademiet har bedt regjeringen garantere for at Snowden ikke blir utlevert til USA hvis han kommer til Norge for å motta prisen. • Snowden er siktet for spionasje i hjemlandet USA etter at han i 2013 lekket store mengder topphemmelige etterretningsdokumenter. • Dokumentene avslørte massiv og ulovlig overvåking utført av den amerikanske sikkerhetstjenesten National Security Agency (NSA). • Den tidligere datateknikeren lever i dag i skjul i Moskva. Han er innvilget politisk asyl i Russland.

Samme svar som før

Etter at det ble kjent at Bjørnson-prisen går til Edward Snowden, har justisminister Anders Anundsen (Frp) uttalt at han ikke kan gripe inn i UDIs saksbehandlingen i enkeltsaker.

Dette er blitt bestridt av Bjørnson-Akademiet, som har fått jurister til å vurdere saken. De mener norske myndigheter har full frihet til å fravike utleveringsavtalen med USA for personer som er forfulgt i hjemlandet for en politisk forbrytelse. At Snowdens amerikanske pass også er annullert, er heller ikke til hinder for at han kan få visum eller innreisetillatelse.

Da Klassekampen i går ba Anundsen eller andre i Justisdepartementets politiske ledelse om å svare på kritikken fra PEN, fikk vi det samme svaret som er sendt ut tidligere til pressen.

«Det er Utlendingsdirektoratet (UDI) som håndterer eventuell innreise til Norge for personer som ikke har reisedokumenter. Videre er det er påtalemyndigheten som vurderer om det er grunnlag for pågripelse med tanke på eventuell utlevering», skriver Justisdepartementets kommunikasjonsenhet på e-post.

Vil ha ny lov

William Nygaard mener det er urovekkende at en justisminister svarer nærmest på autopilot i en sak som er av så stor betydning for nordmenns fundamentale rettigheter.

– Men er det ikke et poeng at politikere bør holde seg langt unna byråkratiets saks­behandling?

– Regjeringen er helt på avveie når de svarer som om Snowden-saken er en helt vanlig forvaltningssak, sier Nygaard.

– Det Snowden har gjort som varsler er så grunnleggende og viktig initiativ for vår private trygghet og vår identitet og eksistens. Dette er verdier som hele det vestlige demokratiske systemet er basert på, og som er helt avgjørende for at vi skal føle at vi lever i et fritt samfunn, fortsetter han.

Han er alvorlig bekymret for signalene som regjeringen nå gir ved å ikke gå inn i en åpen debatt om hvorvidt Snowden skal sikres fritt leide i Norge for å motta Bjørnson-prisen. I så fall mener han det må det tas andre grep for å sikre at innbyggernes personvern er sikret mot overgrep fra myndighetenes overvåkingstjenester.

– I Norge har vi ingen egen lovgivning som gir premissene for hvordan etterretningen og de hemmelige tjenester kan operere, dette i motsetning til for eksempel Storbritannia. Regjeringens taushet i spørsmålet om Snowden tvinger fram en debatt om hvorvidt vi bør få en tilsvarende lov også i Norge, sier Nygaard.

jonas.braekke@klassekampen.no